|  |
| --- |
| Mødedato: 04. januar 2022  Mødested: Microsoft Teams  Mødeemne: SNUK båndmøde  Deltagere: Morten Bruun Hansen, Aske Dahl Sløk, Lisbeth Sonne Christensen, Mariann Holmslykke, Eva Kvistgaard Arent, Bente Mattsson, Mette Buhl  Fraværende: Jeppe Norskov Stokholm |

# Godkendelse af dagsorden

Ingen bemærkninger til dagsorden.

# Kommissorium for båndene

SNUK drøftede det fra LGU fremsendte justerede kommissorium for båndene, herunder brugen af arbejdsgrupper under SNUK og mødekadencen. SNUK aftalte at tiltræde det justerede kommissorium, som det foreligger.

Det aftaltes endvidere på mødet, at SNUK på et kommende møde drøfter, hvad der er SNUK’s DNA, hvad SNUK båndet kan og skal bruges til, og hvordan SNUK fremadrettet kan bruge arbejdsgrupper. Det aftaltes endvidere, at SNUK på næste møde tager en drøftelse omkring nedsættelse af sagsbehandlergruppen/juranetværket, herunder hvad gruppen kan bruges til og repræsentationen i gruppen.

# Eksamensbekendtgørelsen

SNUK gennemgik de væsentligste ændringer i den nye eksamensbekendtgørelse med udgangspunkt i de enkelte SNUK repræsentanters opmærksomhedspunkter. Det blev blandt andet drøftet hvad ændringen med beståelse af forudsætningskrav, vil komme til at betyde for fakulteterne, hvordan bestemmelsen skal forstås, og hvordan den anvendes. Det blev på mødet aftalt, at MB undersøger rækkeviden af bestemmelsens anvendelsesområde nærmere og giver en tilbagemelding til SNUK. Delprøver, den manglende systemunderstøttelse af tre prøveforsøg pr. delprøve og den gamle principbeslutning om, at der på AU ikke udbydes delprøver blev ligeledes vendt.

MB orienterede om, at fakulteterne skulle være opmærksomme på, at hvis der tilbydes ombedømmelse i en eksamensklage skal nye bedømmere med den nye eksamensbekendtgørelse fremadrettet kun skal bedømme besvarelsen på baggrund af selve besvarelsen og en eventuel eksamensopgave. De skal derfor fremadrettet ikke modtage den forudgående eksamensklagesag.

SNUK havde tillige en drøftelse af forståelsen af § 14 om gruppeprøver i den nye bekendtgørelse. Bestemmelsens tekst giver anledning til tvivl om, hvorvidt man som studerende har ret til at af aflægge individuelt mundtlig forsvar, hvis den afsluttende eksamen er udarbejdet i en gruppe, og der ikke er fastlagt et mundtlig forsvar på forhånd. MB undersøger denne problemstilling nærmere og giver SNUK en tilbagemelding herpå.

# Status på arbejdet med implementeringen af ny proces vedr. § 7

De enkelte SNUK repræsentanter gav en status på implementeringen. Der var en samstemmende enighed om, at det er en kæmpe opgave at implementere processen, men at flere dele af processen lader til at virke, blandt andet systemunderstøttelsen i STADS. BSS oplever nogle udfordringer i de sager, hvor de studerende søger meget sent, hvor der kan være svært at nå igennem hele processen, inden de skal til eksamen. Flere fakulteter melder om, at agterskrivelserne er lange og teksttunge, hvilket kan give udfordringer, da de studerende ikke altid læser al teksten. Nogle fakulteter har oplevet, at de berørte studerende i starten har haft svært ved at forstå, hvad det var for en proces, men at de studerende efterfølgende har tilkendegivet, at de er glade for, at de fremadrettet ikke selv skal søge om særlige prøvevilkår, men at det ligger i en proces hos universitetet

# Status og erfaringsudveksling på COVID-19 og dispensationer

Det aftaltes på mødet, at punktet udgår, da den påtænkte erfaringsudveksling ikke længere er relevant i forhold til de nuværende COVID-19 restriktioner på universitetet.

# Nyt fra Uddannelsesjura

MB orienterede om, at flere bekendtgørelser er trådt i kraft pr. 1. januar 2022, blandt andet bekendtgørelse om særskilte moduler, LEP-loven og LEP-bekendtgørelsen.

# Nyt fra fakulteterne

SNUK oplyste om status og personalenyt på de enkelte fakulteter.

# Kommende møde

BSS overtager ordførerposten fra ARTS for det nuværende semester.

# Eventuelt